Shimoliy Koreya va Amerika muzokarasining ikkinchi kuni
Nyu-Yorkda AQSh bilan muloqot qilayotgan shimol aslida yadro quroli ustida ishlashda davom etayotgan bo'lishi mumkin, deydi ayrimlar.
Bugun Nyu-Yorkda AQSh va Shimoliy Koreya diplomatlari o’rtasidagi muzokaralarning ikkinchi kuni. Maqsad – Pxenyan yadro dasturi bo’yicha xalqaro muloqotga qaytadimi-yo’qmi, shuni aniqlash. Yopiq eshiklar ortida o’tgan kechagi ilk uchrashuvni tomonlar “jiddiy” deya ta’rifladi. Shimoliy Koreya delegatsiyasiga Tashqi ishlar vazirligi vakili Kim Kay Gvan yetakchilik qilmoqda. Kecha Amerika maxsus elchisi Stiven Bosvort mehmonlarni Nyu-Yorkda kutib olib, tomonlar darrov ishga kirishdi. Bu – qariyb ikki yilda ilk muloqot. Ammo rasmiy Pxenyan 2008-yilda xalqaro muzokarani tark etib, sal o’tmay atom quroli va uzoq masofaga uchadigan raketasini sinagan edi. Qudratli quroli bor Shimoliy Koreya regiondagi davlatlarni ham raketayu o’q-aslaha omborini oshirishga yetaklashi mumkin. 2009-yilda mintaqada Janubiy Koreyaga qarashli kema cho’kib, xalqaro tergov komissiyasi aybni Shimoliy Koreyaga qo’ygan edi, lekin Pxenyan buni uydirma, deydi. O’tgan yilning noyabrida shimol janubni bombardimon qildi. Seul har ikki voqea uchun Pxenyan kechirim so’rashini talab qiladi. Janubiy Koreya nazarida Amerika va kommunist davlat uchrashuvidan biror natija chiqishi amri mahol. Koreya yarim orolida urush 1950-yilda boshlanib, tomonlar otishmani to’xtatishga kelishib olgan, ammo tinchlik bitimi imzolanmagan edi. Ikki davlat hali ham urush holatida.